অনেকদিন পরে ‘দিলওয়ালে’তে একসঙ্গে কাজ করলেন শাহরুখ-কাজল। দর্শক তাঁদের জুটিকে ভালবাসায় ভরিয়ে দিয়েছেন এবারও। ফের একসঙ্গে ছবি করার বিষয়ে শাহরুখের বক্তব্য, ‘‘একটা ম্যাচিওর্ড লাভ স্টোরিতে একসঙ্গে কাজ করতে পারলে দিব্যি হবে! তেমন ছবি বলিউডে খুব একটা হয় না তো। আগে যেমন হ্যাপি-গো-লাকি চরিত্র করেছি, তেমনটা হলে চলবে না। আমাদের যা বয়স এবং জীবনযাপন, তাতে এখন বোধহয় অভিনেতা হিসেবে আমরা অন্য রকম আবেগ ফুটিয়ে তুলতে পারব।’’ দর্শকের পক্ষে আশার খবর!
কিচ্ছু পাল্টায়নি
বলিউডে অভিনেতা এবং অভিনেত্রীদের পারিশ্রমিকের ফারাক তাঁর সময়েও ছিল। কিন্তু সে নিয়ে মাথা ঘামাননি কখনও, জানিয়েছেন জুহি চাওলা। ‘‘অভিনেতারা যে আমাদের চেয়ে বেশি টাকা পাবেন, সে কথা জানাই ছিল। তা নিয়ে কখনও মন খারাপ করিনি। এখনও ব্যাপারটা একই রয়ে গিয়েছে,’’ বয়ান তাঁর। তবে এখন প্রিয়ঙ্কা চোপড়া, দীপিকা পাড়ুকোন, কঙ্গনা রানাউত বা অনুষ্কা শর্মার মতো অভিনেত্রীরা এ নিয়ে যথেষ্ট সরব। জুহি অবশ্য মনে করেন, এত সহজে এই প্রবণতা ঘোচার নয়।

 জুহি
বলিউডে যে মহিলাকেন্দ্রিক ছবির ‘ট্রেন্ড’ তৈরি হয়েছে, এমনটাও মনে করেন না তিনি। বলেছেন, ‘‘প্রতি বছর ৩০০ ছবি তৈরি হয়। তার মধ্যে অন্তত সাত-আটটায় তো জোরদার মহিলা চরিত্র থাকবেই! আমাদের সময়ও মাধুরী ‘মৃত্যুদণ্ড’ করেছে। মনীষা ‘খামোশি’ করেছে। কিন্তু তেমন ছবির অনুপাত পাঁচ শতাংশ। বাকি সব ছবিই নায়ককে কেন্দ্র করে হয়।’’
 
ফার্স্ট লুক 
ছবির টিজার পোস্টার মুক্তি পেয়েছিল আগেই। এবার প্রকাশ পেল ‘ফিতুর’এ তব্বুর লুক। ছবিতে তব্বুর চরিত্রটি বেগমের। ছোট চুল, ভারী গয়না এবং ‘ওভারসাইজ্‌ড’ রোদচশমায় রীতিমতো আলো-ঠিকরানো দেখাচ্ছে তাঁকে! অভিষেক কপূর পরিচালিত ‘ফিতুর’এ তব্বু ছাড়াও রয়েছেন আদিত্য রায় কপূর এবং ক্যাটরিনা কাইফ। 

 ফিতুর’এ তব্বু।
বন্ধুর অনুরোধে
তামিল ছবি ‘রোবট’এ অমিতাভ বচ্চন খলনায়ক হননি, বন্ধু রজনীকান্তের অনুরোধে। ‘রোবট’এ মুখ্য ভূমিকায় ছিলেন রজনীকান্ত এবং ঐশ্বর্যা রাই বচ্চন। পরিচালক এস শঙ্কর চেয়েছিলেন, খলনায়ক সাজুন অমিতাভ। অভিনেতার সঙ্গে দেখাও করেছিলেন তিনি। ‘‘রজনী বলেছিল, ‘মানুষ তোমায় খলনায়ক হিসেবে মেনে নিতে পারবে না। এই চরিত্রটা করো না’। আমিও করিনি,’’ বলেন অমিতাভ। কিছুদিন ধরেই শোনা যাচ্ছিল, ‘রোবট টু’তেও অভিনয়ের প্রস্তাব দেওয়া হয়েছিল তাঁকে। অমিতাভ অবশ্য জানিয়ে দিয়েছেন, তেমন কোনও প্রস্তাব পাননি। তবে নাতনি আরাধ্যার ফিল্ম কেরিয়ার নিয়ে ভাবা শুরু করেছেন এখন থেকেই! শাহরুখ খানের ছেলে আব্রামের সঙ্গে আরাধ্যাকে দারুণ দেখাবে, মত দাদুর।

অমিতাভ